Noora Noor

Noora Mohammed Noor (født 8. juli 1979 i De forente arabiske emirater) er en norsk musiker, komponist og sanger. Hennes far kom fra Somalia og mor fra Jemen. Noora vokste opp i De forente arabiske emirater og kom til Norge da hun var ni år.

 Liv og karriere 
Hun signerte med Warner som 15-åring. Noora ble kjent i Norge etter utgivelse av albumet Curious i 1999, spesielt med låten «Need You» skrevet av Noora og Tor Erik Hermansen. Videoen til låta ble hyppig sendt på MTV i hele Europa i programmet The Lick. Produsenter av albumet var Stargate. For platen vant hun årets HitAwards 2000 som beste norske kvinnelige artist.

Sommeren 2001 sang Noora rollen som Maria Magdalena i Bentein Baardsons oppsetning av musikalen Jesus Christ Superstar. Stykket, med Erik Røe i rollen som Jesus og Heine Totland som Judas fikk gode kritikker.

Oppfølgeren til Curious lot vente på seg. Høsten 2002 kollapset Noora Noor og på sykehuset konstaterte legene tuberkulose. Etter flere måneder i sykeseng og isolat ble Noora erklært frisk. Hennes andre plate kom i 2004;og het All I Am. Albumet ble produsert delvis i England og delvis i USA. 

Sangerinnen har ofte sunget med andre norske artister, som MadCon, Sofian, Jonas Fjeld og flere.

Noora har et sterkt engasjement for humanitært arbeid og har blant annet vært ambassadør for Norsk Folkehjelp, arbeidet for kvinner i u-land for CARE Norge samt gjort arbeid for Plan Norge. Hun har vært med i fredsprosjektet One People og deltok i den forbindelse med på en One People-singel sammen med Mike Scott fra The Waterboys. Hun deltok også på Nobels fredspris-konsert med Morten Harket. Høsten 2009 var hun ambassadør for CARE Norge i forbindelse med TV-aksjonen.«Det er juni. Rwanda viser seg fra sin beste side. Hele området er solfylt og frodig når soulsangerinnen Noora Noor kjører gjennom landskapet som ambassadør for TV-aksjonen, som i år samler inn penger til hjelpeorganisasjonen Care.», fra «Care-ambassadør Noora Noor inspirert av Rwandas kvinner», artikkel i Drammens Tidende 18. oktober 2009

I november 2008 reiste hun til USA for å spille inn plate med bluesmusikeren Kid Andersen.  Kid og Noora Noor spilte inn hele albumet med amerikanske musikere fra Little Charlie & the Nightcats på tolv dager.  Albumet Soul Deep ble sluppet 16. mars 2009 på Blue Mood Records / Grappa, og har høstet rosende kritikker i norsk presse. For albumet vant hun klassen kvinnelig artist under Spellemannprisen 2009.«Thom Hell får æren av å dele ut prisen til beste kvinnelige artist. Noora Noor vinner sin aller første Spellemann.», fra  «Rybak årets Spellemann: Takket eksen fra scenen», artikkel i VG, 6. mars 2010

I 2011 har Noora blant annet opptrådd som hovedsanger i oppsetningen av  Porgy and Bess med  Marinemusikken.  Nytt album slippes høsten 2013.

 Priser og utmerkelser 
 Spellemannprisen 2009 i klassen kvinnelige artist for albumet Soul Deep
 HitAwards 2000 i klassen årets norske kvinnelige artist

 Diskografi 
 Album 
 Curious (Warner Music, 1999)
 All I Am (Warner Music, 2004)
 Soul Deep (Blue Mood Records/Grappa, 2009)

 Singler 
 «What About Love» (1998)
 «Gloria», A Thousand Years Night (1998) (Fra Sofies Verden)
 «Need You» (1999)
 «Official» (1999)
 «Something To Remember» (2000)
 «Zeros» (2004)
 «God Damn» (2004)
 «Feelin´it» (2007)
 «Forget What I Said» (2009)
 «Gone With The Wind» (2010)

 Medvirker på 
 «MadCon – Hard to read»  (So Dark the Con of Man, 2007)
 «One People – in the Beginning was Love»  (med Noora Noor og Mike Scott fra The Waterboys, 2007)
 «Paal Flaata – This is why I hold on»  (Old Angel Midnight, 2008)
 «Diversidad – Diversidad Single Experience»  (Diversidad EU Project, 2008)
 «Vinni & The Vagabonds – Best of You  (Happily Lost, 2010)
 «Diverse artister - Tante Sofies sinte vise» (Vi har den ære/en hyllest til Thorbjørn Egner, 2012)
 «Dr. Bekken – Jealous Kind  (Grand Piano, 2013)

 Referanser 

 Eksterne lenker 




  MySpace
  Noora Noor på NRK

Kategori:Norske sangere
Kategori:Norske jazzvokalister
Kategori:Norske komponister
Kategori:Norske bluesmusikere
Kategori:Deltakere i Melodi Grand Prix
Kategori:Vinnere av Spellemannprisen
Kategori:Personer fra Dubai